Document ID: 32008R0377

32008R0377
L 114/57
SLUŽBENI LIST EUROPSKE UNIJE
25.04.2008.
UREDBA KOMISIJE (EZ) br. 377/2008
od 25. travnja 2008.
o provedbi Uredbe Vijeća (EZ) br. 577/98 o provedbi ankete o radnoj snazi na uzorku u Zajednici u pogledu šifriranja koje od 2009. treba koristiti za prijenos podataka, korištenju poduzorka za prikupljanje podataka o strukturnim varijablama i definiciji referentnih tromjesečja
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 577/98 od 9. ožujka 1998. o provedbi ankete o radnoj snazi na uzorku u Zajednici (1), a posebno njezin članak 1. i članak 4. stavak 3.,
budući da:
(1)
Člankom 1. Uredbe (EZ) br. 577/98 zahtijeva se da, u slučaju kontinuirane provedbe ankete, Komisija sastavi popis tjedana koji čine referentno tromjesečje za anketu.
(2)
U skladu s člankom 4. stavkom 3. Uredbe (EZ) br. 577/98, nužne su provedbene mjere kako bi se definiralo šifriranje varijabli koje se trebaju koristiti za prijenos podataka.
(3)
U skladu s člankom 4. stavkom 4. Uredbe (EZ) br. 577/98, popis varijabli, dalje u tekstu strukturne varijable, mogu se identificirati među karakteristikama ankete koje treba ispitati samo kao godišnji prosjek u odnosu na 52 tjedna a ne kao tromjesečni prosjek. Dakle, trebalo bi utvrditi uvjete za korištenje poduzorka za prikupljanje podataka o strukturnim varijablama.
(4)
S obzirom na važnost podataka o zaposlenosti i nezaposlenosti, ukupni iznosi tih pokazatelja trebaju biti dosljedni bilo da su dobiveni od godišnjeg poduzorka ili na temelju godišnjeg prosjeka četiriju tromjesečnih cijelih uzoraka.
(5)
S obzirom na važnost podataka prikupljenih u ad hoc modulima, ovi bi se podaci trebali moći kombinirati s bilo kojom drugom varijablom iz ankete.
(6)
Uredba (EZ) br. 577/98 kako je izmijenjena Uredbom (EZ) br. 1372/2007 Europskog parlamenta i Vijeća čini prijenos varijable „plaća za glavni posao” obveznim. Prema tome, trebalo bi izmijeniti šifriranje varijabli.
(7)
Uredba Komisije (EZ) br. 430/2005 o provedbi Uredbe Vijeća (EZ) br. 577/98 o provedbi Uredbe Vijeća (EZ) br. 577/98 o provedbi ankete o radnoj snazi na uzorku u Zajednici u pogledu šifriranja koje od 2006. treba koristiti za prijenos podataka i korištenju poduzorka za prikupljanje podataka o strukturnim varijablama (2) definira šifriranje koje će se koristiti za prijenos podataka od 2006. nadalje. Međutim, potrebno je izmijeniti shemu šifriranja od 2009. nadalje kako bi se uzele u obzir promjene u dvjema varijablama (područje najvišeg uspješno završenog stupnja obrazovanja ili usavršavanja i mjesečna plaća za glavni posao), da se prilagodi prijenos stupaca u skladu s tim i isprave neke filtarske pogreške i propuste za ostale varijable. Uredbu Komisije (EZ) br. 430/2005 trebalo bi stoga staviti izvan snage s učinkom od 1. siječnja 2009.
(8)
Mjere predviđene ovom Uredbom u skladu su s mišljenjem Odbora za statistički program koji je osnovan Odlukom Vijeća 89/382/EEZ, Euratom (3),
DONIJELA JE OVU UREDBU:
Članak 1.
Strukturne varijable
Uvjeti za korištenje poduzorka za prikupljanje podataka o strukturnim varijablama utvrđeni su u Prilogu I.
Članak 2.
Referentna tromjesečja
Definicija referentnih tromjesečja koja se treba primjenjivati od 2009. utvrđena je u Prilogu II.
Članak 3.
Šifriranje
Šifre za varijable koje se trebaju koristiti za prijenos podataka za godine od 2009. nadalje utvrđene su u Prilogu III.
Članak 4.
Stavljanje izvan snage
Uredba (EZ) br. 430/2005 stavlja se izvan snage s učinkom od 1. siječnja 2009.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2009.
Ova je uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. travnja 2008.

Labels: 12
9
19